Heart of Mary

Heart of Mary var et rockeband fra Kongsvinger, stiftet i 1986. 

Heart of Mary bestod av Denis «Denis Decay» Kamphaug, Levi Henriksen, Anders Bøhnsdalen og Kai O. Tønnessen. Kamphaug og Henriksen var tidligere medlemmer av bandet Blundertown (1983–1985). 

Historie
Heart of Mary platedebuterte våren 1988 med låta «I've got the Harry Truman Shivers», på That's Entertainment Records' samplervinyl Rock'n'roll Stowaways. Samme år ble de nominert til Tore Olsens rockefondpris og vant Ungdommens Radioavis' nasjonale rockebandkonkurranse med låta «Albert Einstein never lived in my hometown». De gjorde en norgesturné der de blant annet spilte på Hulen i Bergen, Studentersamfundet i Trondheim og Sardine's i Oslo. 

Debutalbumet Greetings from Stuckville kom i 1989, utgitt på egen label; A rose for Emily Records. Kort tid senere gikk bandmedlemmene hver til sitt, etter en tids uenigheter og misnøye med manglende gjennombrudd. 

 Oppløsning 1989 
Etter oppløsningen startet medlemmene nye bandprosjekter, som The Cougars, The Siren Clouds, The Ethnobabes, Local Yokels, Hutte Tu, Molefunkers og Kæra på Bruket. Levi Henriksen ble senere journalist og forfatter, samt tekstforfatter/musiker i duoen Henriksen & Mårud med backingbandet Bra Landsens Folk. Henriksen og Bøhnsdalen spiller sammen i førstnevntes band Babylon Badlands.

 Gjenforening 2014–15 
I mai 2014 spilte Heart of Mary gjenforeningskonsert i Rådhusteatret på Kongsvinger i anledning Levi Henriksens 50-årsdag. I 2015 fulgte bandet opp med en konsert på festivalen Festningskonserten, også den på Kongsvinger.

 Gjenutgivelse, ny plate og konserter 2021–2022 
I 2021 ble en gjenutgivelse av Greetings From Stuckville i regi av Norske Albumklassikere fullfinansiert på under en uke. I tillegg fikk de med låta «I've got the Harry Truman Shivers» på samleplata Sidespor vol I på samme selskap.

I løpet av fem timer fikk de i 2021 også fullfinansiert beløpet som behøvdes for en ny plate med uutgitt materiale fra 1989, som den første utgivelsen i Norske Albumklassikeres serie "Lost Albums". Denne plata fikk tittelen Down Below is the Town I Know og kom ut i 2022. Låtene var opprinnelig spilt inn på en åttesporspiller i øvingslokalet Huset, med Pål Terje Antonsen som lydtekniker – det var også hos ham de fant igjen tapen da plateprosjektet ble aktuelt. Miksing og mastring er gjort av Erik Martinsen i Skyline Studios, og Anders Bøhnsdalen er produsent.

 Medlemmer 

 Originalbesetning 
 Denis «Denis Decay» Kamphaug – låtskriver, vokal, gitar (d. 2018)
 Levi Henriksen – låtskriver, bass
 Anders Bøhnsdalen – gitar
 Kai O. Tønnessen – slagverk

 Gjestemusikere live 

 Christina Haga Ommestad –vokal (2022)
 Nils Pharo –vokal (2022)

Diskografi

 Album 
 1989: Greetings From Stuckville (A rose for Emily Records)
 2021: Greetings From Stuckville – CD (gjenutgivelse, Norske Albumklassikere)
 2022: Down Below is the Town I Know – vinyl og CD (Norske Albumklassikere)

 Medvirker på 

 1988: Ungdommens Radioavis Rockemønstring 1988 (kassett) – med låta «Albert Einstein never lived in my hometown» (NRK)
 1989: Rock'n'Roll Stowaways (sampler-vinyl) – med låta «I've got the Harry Truman Shivers» (That's Entertainment Records)
 1995: Huset, 13 år på nåde (dobbel-CD) – med låta «Between our worlds» (A rose for Emily Records/Glåmdal Musikkforum)
 2005: Dansbare Takras og andre Lekkerbiskener (dobbel-CD) – med «A death in Blundertown» (A rose for Emily Records)
 2022: Sidespor vol I (CD) – med låta «I've got the Harry Truman Shivers» (Norske Albumklassikere)

 Referanser 

 Eksterne lenker 


Kategori:Kultur i Kongsvinger
Kategori:Norske rockegrupper